Komora inženjera poljoprivrede Republike Srpske

**Komora inženjera poljoprivrede Republike Srpske** je nezavisna, profesionalna i strukovna organizacija koja čuva ugled, čast, prava i interes inženjera poljoprivrede Republike Srpske.

## O Komori

Komora je osnovana u junu 2009. godine na osnovu Zakon o Komori inženjera poljoprivrede Republike Srpske  (Službeni glasnik RS 59/09). Konstitutivna skupština održana je tek 21. jula 2010. godine. Tom prilikom izabran je predsjednik Komore, članovi Izvršnog i Nadzornog odbora. Sjedište joj se nalazi u Banjoj Luci i ima svojstvo pravnog lica, kao i svoj račun. Komora može organizovati i regionalne kancelarije. Rad Komore i njenih organa je javan. Komora sarađuje sa komorama i strukovnim organizacijama iz oblasti poljoprivrede država okruženja i drugih zemalja.

Članovi Komore mogu biti diplomirani inženjeri poljoprivrede, odnosno agronomije svih smjerova, diplomirani inženjeri biotehničkih nauka agronomskog smjera i inženjeri poljoprivrede koji obavljaju stručne poslove u oblasti poljoprivrede. Članovi mogu biti i inženjeri poljoprivrede koji nisu zaposleni, zaposleni van struke i penzionisani inženjeri poljoprivrede. Komora može imati i počasne članove koji su dali poseban doprinos razvoju poljoprivrede, kao i članove donatore.

Za obavljanje određenih stručnih poslova iz oblasti poljoprivrede inženjeri poljoprivrede polažu stručni ispit. Ministar poljoprivrede, šumarstva i vodoprivrede Republike Srpske donosi pravilnik kojim propisuje uslove i način polaganja stručnog ispita.

## Djelatnost Komore

Komora obavlja sljedeće poslove:

* zastupa i štiti interese članova Komore,
* organizuje stručno usavršavanje svojih članova,
* izdaje, obnavlja i oduzima odobrenje za obavljanje stručnih poslova u oblasti poljoprivrede,
* pokreće inicijative za donošenje ili izmjenu zakona i drugih propisa iz oblasti poljoprivrede,
* daje mišljenje na nacrte i predloge zakona i druge propise iz oblasti poljoprivrede,
* donosi kodeks profesionalne etike,
* vrši upis članova Komore u imenik koji jejavna knjiga,
* izdaje legitimaciju članovima Komore.

Komora obavlja i druge poslove koji joj se zakonom povjere kao javna ovlašćenja.

## Organi Komore

Komora svoju djelatnost obavlja preko sledećih organa:
* Skupština 
* Izvršni odbor
* Nadzorni Odbor
* Sud časti

### Skupština Komore

**Skupština Komore** je najviši organ upravljanja Komorom.

Skupština Komore je delegatska i obavlja poslove iz svoje nadležnosti u skladu sa Statutom Komore i Zakonom o Komori.

Skupština Komore je jednodomno tijelo od 35 predstavnika, nezavisno u radu i odlučivanju.

Skupštinu Komore čine izabrani predstavnici članova Komore, koje biraju za regije: Prijedor, Banjaluka, Doboj, Bijeljina, Istočno Sarajevo i Trebinje. Broj delegata – članova Skupštine Komore ispred pojedinih regija utvrđuje se proporcionalno, na bazi broja inženjera poljoprivrede iz pojedine regije u odnosu na ukupan broj inženjera poljoprivrede u Republici Srpskoj, vodeći računa o ravnomjernom strukovnom učešću, kroz formiranje posebnih strukovnih sekcija. Opštine koje pripadaju pojedinim regijama definisane su Prostornim planom Republike Srpske.

Predsjednici Skupštine Komore IP RS:
* prof dr. Đojo Arsenović (2010-2013)
* mr Aleksandar Životić (2013)

### Izvršni odbor

**Izvršni odbor  Komore** ima  (9) devet članova koje  čine  predsjednik  Izvršnog odbora i osam (8) članova uz poštovanje načela regionalne   zastupljenosti   svih   izbornih jedinica.

Skupština komore bira članove Izvršnog odbora. Predsjednika Izvršnog odbora Komore biraju članovi Izvršnog odbora iz svojih redova. Predsjednik Izvršnog odbora Komore zakazuje sjednicu Izvršnog odbora i rukovodi njenim radom, te potpisuje odluke i druge akte koje donosi. Redovne sjednice Izvršnog odbora održavaju se najmanje jedanput u dva mjeseca. Izvršni odbor podnosi izvještaj o svom radu Skupštini komore jedanput godišnje, a članovima skupštine dostavlja informacije o radu pismenim putem jedanput u tri mjeseca. Izvršni odbor Komore može punovažno odlučivati, ako sjednici prisustvuje najmanje pet članova, što je i najmanji broj glasova za donošenje odluke ovog organa. Izvršni odbor Komore za svoj rad odgovara Skupštini Komore.

Predsjednici Izvršnog odbora Komore:
* prof. dr Boris Pašalić (2010-2013)
* prof. dr Gordana Đurić (2013)

### Nadzorni odbor

Skupština Komore bira **Nadzorni odbor** vodeći računa da članovi Nadzornog odbora nisu iz iste regije. Nadzorni odbor čini pet članova, koji se biraju na mandatni period od pet godina. Predsjednika Nadzornog odbora biraju članovi Nadzornog odbora na mandat od pet godina. Nadzorni odbor vrši kontrolu  nad ukupnim radom i poslovanjem Komore.

Predsjednik Nadzornog odbora:
* prof. dr Rodoljub Oljača (2010)

### Sud časti

**Sud časti** čini pet članova, predsjednik i četiri člana iz redova članova Komore. Skupština Komore bira članove Suda časti na mandatni period od pet godina.

Sud časti donosi odluke glasanjem natpolovičnom većinom. Sud časti djeluje u skladu sa Statutom komore, Etičkim kodeksom  i Pravilnikom o disciplinskim mjerama.

Sud časti odlučuje o:
* povredama etičkog kodeksa,
* povredama prava i obaveza članova kojima se narušava ugled i dostojanstvo profesije,
* neizvršavanju obaveza članova Komore,
* povredama Statuta i drugih akata Komore za koje se mogu izreći disciplinske mjere saglasno opštem aktu Komore.

## Nastavak rada

Poslije duže pauze, uzrokovane bolešću i smrću predsjednika Komore,  Komora krajem 2014 godine nastavlja sa radom sa željom i voljom da se nastavi putem prvobitnih ideja ka jedinstvenom cilju - jedinstvu poljoprivrednih inženjera u Republici Srpskoj.

## Izvori

Zakon o Komori inženjera poljoprivrede Republike Srpske

Đojo Arsenović predsjednik Komore IP RS

2015 god. - Nastavljen rad Komore IP RS

V sjednica Skupštine Komore IP RS

## Vanjske veze
Sajt Komore inženjera poljoprivrede Republike Srpske 

FB stranica Komore inženjera poljoprivrede Republike Srpske